Janubiy Koreya va AQSh birgalikdagi eng yirik harbiy dengiz mashqlarini o‘tkazmoqda

Janubiy Koreyada AQSh bilan hamkorlikda tashkil etilgan Ssangyong (“Qo‘sh ajdar”) nomli harbiy mashg‘ulotlarda jami 11 ming nafar dengiz piyodalari ishtirok etmoqda. Mashqlar 7-aprelda nihoyasiga yetadi, deya xabar bermoqda “ITAR-TASS”.

Pentagondan xabar berishlaricha, bu – ikki davlat o‘rtasidagi harbiy sohadagi hamkorlik boshlanganidan buyon o‘tkazilayotgan eng yirik o‘quv amaliyoti. Unga AQSh tomonidan 7,5 ming nafar dengiz piyodalari va 2 ming nafar dengizchi, Koreya Respublikasidan esa 3,5 ming nafar dengiz piyodalari va ming nafar harbiy dengizchi jalb etilgan. Shuningdek, mashg‘ulotlarda 130 nafar avstraliyalik harbiy xizmatchi, ikkita eskadrilya hamda 12 ta desant kemasi ham qatnashmoqda.
Aytib o‘tish kerakki, rasmiy Pxenyan bu mashg‘ulotlarni Shimoliy Koreyaga hujum qilishga tayyorgarlik, deb hisoblab, qattiq tanqid qiladi. Joriy yilda KXDR bunga e’tiroz belgisi sifatida yaqin va o‘rtacha uzoqlikka uchuvchi bir nechta raketa uchirib kelmoqda.